CELEX: 32014R0178
Language: el
Date: 2013-11-06 00:00:00
Title: Κατ’ εξουσιοδότηση κανονισμός (ΕΕ) αριθ. 178/2014 της Επιτροπής, της 6ης Νοεμβρίου 2013 , για τη συμπλήρωση του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου

4.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 63/1
            
         
      ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 178/2014 ΤΗΣ ΕΠΙΤΡΟΠΉΣ
   
   της 6ης Νοεμβρίου 2013
   για τη συμπλήρωση του κανονισμού (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για την κατάργηση του κανονισμού (ΕΚ) αριθ. 1405/2006 του Συμβουλίου (1), και ιδίως το άρθρο 11 παράγραφος 2 δεύτερο εδάφιο, το άρθρο 15 παράγραφος 4 τρίτο εδάφιο και το άρθρο 18 παράγραφος 4,
   Εκτιμώντας τα ακόλουθα:
   
               (1)
            
            
               O κανονισμός (ΕΕ) αριθ. 229/2013 του Συμβουλίου κατήργησε και αντικατέστησε τον κανονισμό (ΕΚ) αριθ. 1405/2006 του Συμβουλίου (2). Ο κανονισμός (ΕΕ) αριθ. 229/2013 εξουσιοδοτεί την Επιτροπή να εκδίδει κατ’ εξουσιοδότηση και εκτελεστικές πράξεις. Για να εξασφαλιστεί η ομαλή λειτουργία του καθεστώτος στο νέο νομικό πλαίσιο, οι σχετικοί κανόνες πρέπει να θεσπίζονται μέσω των πράξεων αυτών. Οι νέοι κανόνες αντικαθιστούν τους κανόνες εφαρμογής του κανονισμού (ΕΚ) αριθ. 1914/2006 της Επιτροπής (3).
            
         
               (2)
            
            
               Προκειμένου να διασφαλιστεί η πλήρης άσκηση των δικαιωμάτων των επιχειρήσεων να συμμετέχουν στα ειδικά καθεστώτα εφοδιασμού, πρέπει να καθοριστούν οι όροι για την καταχώρισή τους στο μητρώο των επιχειρήσεων. Οι καταχωρισμένες επιχειρήσεις θα πρέπει να έχουν το δικαίωμα υπαγωγής στα εν λόγω καθεστώτα, με την προϋπόθεση της τήρησης των υποχρεώσεων που επιβάλλονται από τις ενωσιακές και εθνικές ρυθμίσεις. Η καταχώριση θα πρέπει να αποτελεί δικαίωμα του αιτούντος, εφόσον αυτός πληροί ορισμένες αντικειμενικές προϋποθέσεις, οι οποίες έχουν προσαρμοστεί στις ανάγκες διαχείρισης του καθεστώτος.
            
         
               (3)
            
            
               Για να υποστηριχθεί η εμπορία προϊόντων εκτός της περιφέρειας παραγωγής τους, θα πρέπει να καθοριστούν οι όροι για τον καθορισμό του ποσού της ενίσχυσης που χορηγείται για τα εν λόγω προϊόντα και, κατά περίπτωση, οι όροι για τον καθορισμό των ποσοτήτων των προϊόντων για τα οποία απαιτείται η εν λόγω ενίσχυση. Κατά συνέπεια, θα πρέπει να θεσπιστούν συμπληρωματικοί κανόνες όσον αφορά τη στήριξη για την εμπορία ορισμένων τοπικών προϊόντων, οι οποίοι να προσδιορίζουν τους όρους για τον καθορισμό του μέγιστου ποσού ενίσχυσης που θα χορηγείται και των μέγιστων ποσοτήτων προϊόντος που μπορούν να αποτελούν αντικείμενο της εν λόγω ενίσχυσης.
            
         
               (4)
            
            
               Για να εξασφαλίζεται η εύλογη και αναλογική κατανομή της χρηματοδότησης για μελέτες, έργα επίδειξης, δράσεις κατάρτισης και μέτρα τεχνικής βοήθειας, θα πρέπει να καθοριστούν οι όροι για τον προσδιορισμό του μέγιστου ετήσιου ποσού το οποίο μπορεί να διατεθεί για τα εν λόγω μέτρα.
            
         
               (5)
            
            
               Για λόγους ασφάλειας δικαίου και σαφήνειας, ο κανονισμός (ΕΚ) αριθ. 1914/2006 πρέπει να καταργηθεί,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Μητρώο επιχειρηματιών
   1.   Πιστοποιητικά ενίσχυσης εκδίδονται μόνο για τις επιχειρήσεις που είναι εγγεγραμμένες σε τηρούμενο από τις αρμόδιες αρχές μητρώο επιχειρήσεων οι οποίες ασκούν οικονομική δραστηριότητα στο πλαίσιο των ειδικών καθεστώτων εφοδιασμού (εφεξής «το μητρώο»).
   2.   Κάθε επιχειρηματίας εγκατεστημένος στην Ένωση μπορεί να ζητήσει να εγγραφεί στο μητρώο.
   Η εγγραφή στο μητρώο υπόκειται στους ακόλουθους όρους:
   
               α)
            
            
               οι επιχειρήσεις διαθέτουν τα μέσα, τις δομές και τις νόμιμες άδειες που είναι αναγκαίες για την άσκηση των δραστηριοτήτων τους και, ιδίως, έχουν εκπληρώσει δεόντως τις υποχρεώσεις που έχει, κατά περίπτωση, σε θέματα λογιστικής επιχειρήσεων και φορολόγησης·
            
         
               β)
            
            
               οι επιχειρήσεις είναι σε θέση να αποδείξουν ότι οι δραστηριότητές τους υλοποιούνται στα μικρά νησιά του Αιγαίου·
            
         
               γ)
            
            
               οι επιχειρήσεις παραμένουν υπεύθυνες για την τήρηση όλων των απαιτήσεων οι οποίες έχουν αναληφθεί κατά τη διεξαγωγή μιας εργασίας στο πλαίσιο του καθεστώτος εφοδιασμού μέχρι την πώληση στον τελικό χρήστη.
            
         Άρθρο 2
   Ποσό της ενίσχυσης για την εμπορία εκτός της περιφέρειας παραγωγής
   1.   Το ποσό της ενίσχυσης που χορηγείται στο πλαίσιο του κεφαλαίου IV του κανονισμού (ΕΕ) αριθ. 229/2013 όσον αφορά τη στήριξη για την εμπορία και τη μεταφορά ακατέργαστων και κατεργασμένων προϊόντων εκτός της περιφέρειας παραγωγής τους δεν πρέπει να υπερβαίνει το 10 % της αξίας της παραγωγής που διατίθεται στην αγορά, παραδοτέας στη ζώνη προορισμού, η οποία προσδιορίζεται σύμφωνα με την παράγραφο 2 του παρόντος άρθρου.
   Ωστόσο. το όριο που καθορίζεται στο πρώτο εδάφιο δεν υπερβαίνει το 13 % της αξίας της παραγωγής που διατίθεται στην αγορά, όταν συμβαλλόμενος για τους παραγωγούς είναι σύνδεσμος, ένωση ή οργάνωση παραγωγών.
   2.   Για τον προσδιορισμό του ύψους της ενίσχυσης, η αξία της παραγωγής που διατίθεται στο εμπόριο, παραδοτέα στη ζώνη προορισμού, αποτιμάται με βάση την ετήσια σύμβαση (όπου έχει εφαρμογή), τα παραστατικά μεταφοράς, καθώς και όλα τα αποδεικτικά στοιχεία που υποβάλλονται με σκοπό την αιτιολόγηση της αίτησης για ενίσχυση.
   Η αξία της παραγωγής που διατίθεται στο εμπόριο, η οποία πρέπει να ληφθεί υπόψη, είναι η αξία της παράδοσης στον πρώτο λιμένα ή αερολιμένα εκφόρτωσης.
   Οι αρμόδιες αρχές μπορούν να ζητήσουν οποιαδήποτε συμπληρωματική πληροφορία ή δικαιολογητικό θεωρούν χρήσιμα για τον προσδιορισμό του ύψους της ενίσχυσης.
   3.   Οι όροι χορήγησης της ενίσχυσης, τα είδη γεωργικών προϊόντων και οι σχετικές ποσότητες προσδιορίζονται στο πρόγραμμα στήριξης που αναφέρεται στο κεφάλαιο ΙΙ του κανονισμού (ΕΕ) αριθ. 229/2013.
   Άρθρο 3
   Χρηματοδότηση μελετών, έργων επίδειξης, δράσεων κατάρτισης και μέτρων τεχνικής βοήθειας
   Το ποσό που απαιτείται για τη χρηματοδότηση των μελετών, των έργων επίδειξης, των δράσεων κατάρτισης και των μέτρων τεχνικής βοήθειας, τα οποία προβλέπονται στο πρόγραμμα στήριξης που αναφέρεται στο κεφάλαιο ΙΙ του κανονισμού (ΕΕ) αριθ. 229/2013 για τους σκοπούς της εφαρμογής του εν λόγω προγράμματος, δεν μπορεί να υπερβεί το 1 % του συνολικού ποσού χρηματοδότησης που χορηγήθηκε δυνάμει του άρθρου 18 παράγραφος 2 του εν λόγω κανονισμού.
   Άρθρο 4
   Κατάργηση
   Ο κανονισμός (ΕΚ) αριθ. 1914/2006 καταργείται.
   Άρθρο 5
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Νοεμβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 78 της 20.03.2013, σ. 41.
   
      (2)  Κανονισμός (ΕΚ) αριθ. 1405/2006 του Συμβουλίου της 18ης Σεπτεμβρίου 2006 σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 265 της 26.9.2006, σ. 1).
   
      (3)  Κανονισμός (ΕΚ) αριθ. 1914/2006 της Επιτροπής, της 20ής Δεκεμβρίου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1405/2006 του Συμβουλίου σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου (ΕΕ L 365 της 21.12.2006, σ. 64).